A Bizottság 91/361/EGK határozata
(1991. június 14.)
a tagállamok által szarvasmarhafélék, sertések és friss hús behozatalára feljogosított harmadik országok jegyzékének megállapításáról szóló 79/542/EGK tanácsi határozat módosításáról és a jegyzék húsipari termékek tekintetében történő kiegészítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 91/69/EGK irányelvvel [1] módosított, szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 3. cikkének (1) bekezdésére,
mivel a 89/227/EGK tanácsi irányelv [3] a húsipari termékek behozatalára is kiterjesztette a 72/462/EGK irányelv hatályát;
mivel a legutóbb a 90/485/EGK bizottsági határozattal [4] módosított 79/542/EGK tanácsi határozat [5] jegyzéket állított össze azon harmadik országokról, amelyekből a tagállamok szarvasmarhafélék, sertés és friss hús behozatalát engedélyezik;
mivel a fenti határozatot úgy kell módosítani, hogy az a húsipari termékek behozatalát is lefedje;
mivel a húsipari termékek behozatalának engedélyezésekor figyelembe kell venni a friss hús behozatalára vonatkozó intézkedéseket; mivel egyes húsipari termékek behozatala csak meghatározott hőkezelést követően lehetséges;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK irányelv az alábbiak szerint módosul:
1. a cím helyébe a következő szöveg lép:
"A Tanács 1976. december 21-i határozata a tagállamok által szarvasmarhafélék, sertés, nyers hús és húsipari termékek behozatala tekintetében engedélyezett harmadik országok listájának összeállításáról"
;
2. az 1. cikk a következő bekezdéssel egészül ki:
"(2) A tagállamok az (1) bekezdés sérelme nélkül importálnak a mellékletben felsorolt harmadik országokból érkező valamennyi háziállatfajból készült egyes húsipari termékeket.
Az egyes harmadik országokból vagy azok részeiből származó, az (1) bekezdéssel összhangban nem engedélyezett friss hús behozatala esetén a tagállamok ilyen friss húsból készített húsipari termékeket akkor importálhatnak, ha a húskészítmények átestek a mellékletben megállapított különleges kezelésen.";
3. a melléklet helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 1991. június 14-én.